Denne godt bevarte hemmeligheten sparer Henrike for store summer: – Blir litt penger i løpet av et år
Det var store forskjeller i drivstoffpriser lokalt i 2023. Aftenbladet har kartlagt de billigste og dyreste pumpene i året som var. Henrike Baak fra Tananger vet å fylle tanken når det er penger å spare. De siste to årene har hun derfor stort sett svingt innom Revheim Storbilvask når hun skal inn til byen.  – Hvis du er nøye og passer på å fylle når prisene er gode, så utgjør det jo litt penger i løpet av et år.  Men stasjonen er en godt bevart hemmelighet. Du må nesten vite hvor du skal for å finne den. Først 150 meter etter at du har kjørt gjennom den store jernporten til det gamle bussdepotet på Revheim, kommer to enslige pumper til syne. Ifølge statistikk Aftenbladet har innhentet fra Drivstoffappen, er det faktisk her du fikk regionens billigste diesel i 2023 målt i gjennomsnitt. Det har Henrike bitt seg merke i. – Jeg følger nøye med på Drivstoffappen og fyller som regel her på Revheim. Det er stort sett ganske billig, sier hun. Sandnes og Randaberg dyrest Statistikken som Aftenbladet har hentet, viser at prisene jevnt over er billigst sørover og ute i distriktet. Aftenbladet har også hentet ut snittpris i 2023 for hver enkelt pumpestasjon på Jæren og Nord-Jæren. Det er i denne statistikken at Revheim Storbilvask kommer best ut. – Det var jo ekstreme priser Martin Hillestad er teknisk ansvarlig hos Boreal Travel som drifter dieselpumpen på Revheim.  Først da prisene på drivstoff skøyt i været i 2022 bestemte han seg for å åpne pumpen opp for offentligheten. Fram til da hadde den kun vært til intern bruk. – Det var jo ekstreme priser, så vi bestemte oss for å sjekke om dette var noe folk ville ha, sier han. Han forteller at det var mye aktivitet da drivstoffprisene var en stor snakkis i befolkningen i 2022. Siden har ting normalisert seg. – Nå varierer det fra dag til dag. Noen dager er det veldig rolig her, andre dager så går pumpen hele tiden.  I motsetning til flere av de store kjedene, operer Hillestad med ukespris. Denne uken er prisen for diesel 20,27 kroner literen. Det er selskapet Minol som leverer dieselen med listepriser. Deretter knuses tallene av Boreals økonomer, noe som til slutt gir Hillestad den prisen han skal sette den kommende uken. Esso i Sola verst ut Mens Revheim Storbilvask tilsynelatende kan skilte med regionens billigste diesel, befinner Esso Express i Sola seg i andre enden av skalaen.  Her var gjennomsnittsprisen høyest av alle stasjonene både på diesel og bensin. Snittprisen på diesel var 22,20 kroner literen og snittprisen på bensin var 22,96. Dieselen her var altså tre kroner dyrere i snitt enn på Revheim. Det er Certas Energy Norway som driver nettverket av Esso-stasjoner i Norge etter at oljeselskapet Esso Norge AS ble skilt ut og solgt i 2017. På spørsmål om hvorfor deres stasjonen tilsynelatende er så dyr, svarer administrerende direktør, Lars Sigurd Østbye, følgende på e-post: «Vår målsetting er at våre kunder skal oppleve å få konkurransedyktige drivstoffpriser på alle våre energistasjoner, uansett hvor i landet de måtte befinne seg. Vi observerer drivstoffprisene i markedet flere ganger daglig for å nå denne målsettingen, og kommuniserer våre priser tydelig på hvert enkelt utsalgssted. I tillegg tilbyr vi våre kunder 40 øre per liter i rabatt på den til enhver tid gjeldende pumpeprisen ved å registrere betalingskortet sitt hos Trumf». Intet prisfall i sikte Ifølge sjefanalytiker hos Nordea, Thina Saltvedt, kan det som til sammen utgjør pumpeprisen brekkes ned i fire deler. Siden 2022 og den russiske invasjonen av Ukraina er det særlig førstnevnte som har drevet prisene oppover.  – Vi må forvente at prisene kommer til å holde seg på det nivået som er i dag. Det må skje noe ganske drastisk som at samarbeidet i Opec bryter sammen eller en knekk i verdensøkonomien for at noe skal endre seg. Mens Aftenbladets gjennomgang viser at prisene er billigst ute i distriktene, burde egentlig markedets logikk tilsi at prisene var billigst i byene, ifølge Saltvedt. – I store byer er konkurransen større og derfor er drivstoffet vanligvis billigere der. Større konkurranse betyr normalt billigere diesel og bensin, noe som egentlig taler for at det burde vært motsatt på Jæren. Stasjonstetthet kan slå ut på pris Konkurransetilsynet har i en årrekke fulgt drivstoffmarkedet tett og har tidligere etterforsket Circle K og YX for mulig prissamarbeid. – Det vi ser er at det er et mønster hvor prisene går brått opp med 3 til 5 kroner over hele landet samme dag. Mellom prishoppene ser vi deretter en gradvis nedgang i pumpeprisen igjen, sier Marita Skjæveland, nestleder i avdeling for bygg, industri og energi hos Konkurransetilsynet. Det er først når prisen igjen daler, at den lokale konkurransen kommer til syne og påvirker prisene, forklarer hun. – Hvor rask prisnedgangen er og hvor langt ned prisen går varier blant annet ut ifra antall aktører og hvilke aktører som er i markedet. Men mange aktører er ikke nødvendigvis alltid gunstig for forbrukerne, sier Skjæveland. Det avhenger av hvor stor flate det konkurreres på.  – Dersom det er stasjoner som ligger tett opptil hverandre, kan det ha betydning for prisnivået. Naboen vil da umiddelbart se om du setter ned prisen og gjøre det samme. Det kan gjøre at insentivene til å sette ned prisen forsvinner.  – Det er mye penger å spare Tidligere snakket man om søndag og tidlig mandag morgen som gode dager å fylle tanken på. Slik er det ikke lenger. – Tommelfingerregelen i dag er at det går 3 dager mellom et prisløft, men de kan komme når som helst. Hun oppfordrer til å følge nøye med på hvordan prisene beveger seg i eget lokalområde. – Det er mye penger å spare på å fylle tanken rett før et prishopp.  Og treffer du på timingen ofte nok, kan det faktisk endre prismønsteret til kjedene, ifølge Skjæveland. – For da vil det bli lønnsomt for den enkelte stasjon og sette ned prisen siden de får flere kunder. 
Aftenbladet har kartlagt drivstoffpriser på Jæren og Nord-Jæren i 2023. Den billigste dieselen var å finne på Revheim Storbilvask, mens den dyreste var på Esso i Sola.  Klepp hadde den laveste gjennomsnittsprisen på diesel i 2023, tett etterfulgt av Hå, mens Time hadde lavest snittpris på bensin. Randaberg hadde den dyreste snittprisen på diesel og Sandnes på bensin. I motsetning til flere av de store kjedene, opererte Revheim Storbilvask med ukespris på drivstoff. Konkurransetilsynet mener det er mye penger å spare på å følge nøye med på hvordan prisene beveger seg i eget lokalområde.